Veidi üle kilogrammi  kaaluv objektiiv asetub kaamera ette kindlalt ja ilma igasuguste lõtkudeta - nagu DA* sarja toodetele kombeks. Korpus on igati kindel ja tugev. Rõngad liiguvad veidi tihkelt (ilmastikukindust andvad tihendid!), kuid meeldiva sujuvusega. Uus DA* televario on üks suurimaid tootmises olevaid Pentaxi "torusid", jäädes mõõtmetelt alla vaid 300mm teleobjektiivile. Kellele pikkus oluline, see võib lisada komplektis oleva päikesevarjuki (ca 9 cm) ning ka fookuskauguse suurendamine maksimumini lisab tubli 56  millimeetrit. Teravustamine on seevastu lahendatud sügaval sisemuses asuva läätseploki nihutamisega, mis ei muuda objektiivi mõõtmeid. Pentaxile omaselt pole teravustamine ehk küll välkkiire, kuid nuriseda pole samuti millegi üle (eriti fookuskaugust arvestades). Rõõmu teeb aga uue objektiivi teravustustäpsus - tuntud "kiirteravustajad" kipuvad oluliselt rohkem mööda panema.